ยอดซื้อประกันภัยพิบัติพุ่ง 52%
ประชาชนแห่ซื้อกรมธรรม์ประกันภัยพิบัติสิ้น ก.ย. ยอดพุ่งจากช่วงเดือนก่อน 52.65%
26 ต.ค. 2555

ประชาชนแห่ซื้อกรมธรรม์ประกันภัยพิบัติสิ้น ก.ย. ยอดพุ่งจากช่วงเดือนก่อน 52.65%
นายประเวช  องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยความคืบหน้าการรับประกันภัยพิบัติ ณ วันที่ 28 มีนาคม ถึง 30 กันยายน 2555 มียอดขายกรมธรรม์ประกันภัยพิบัติ รวมทั้งสิ้น 287,985 กรมธรรม์ เพิ่มขึ้นจากเดือนก่อน 52.65% โดยมีทุนประกันภัยพิบัติ จำนวน 32,369 ล้านบาท เป็นเบี้ยรับประกันภัยทั้งสิ้น 228 ล้านบาท แบ่งเป็น
บ้านที่อยู่อาศัย จำนวน 266,908 กรมธรรม์ โดยบริษัทที่มียอดทุนประกันภัยต่อตามสัดส่วนของกองทุนฯ สูงสุด คือ บริษัท เมืองไทยประกันภัย จำกัด (มหาชน) ที่ 6,324 ล้านบาท
ธุรกิจเอสเอ็มอี จำนวน 19,754 กรมธรรม์ โดยบริษัทที่มียอดทุนประกันภัยต่อตามสัดส่วนของกองทุนฯ สูงสุด คือ บริษัท ไทยพาณิชย์สามัคคีประกันภัย จำกัด (มหาชน) ที่ 964 ล้านบาท
อุตสาหกรรม จำนวน 1,323 กรมธรรม์ โดยบริษัทที่มียอดทุนประกันภัยต่อตามสัดส่วนของกองทุนฯ สูงสุด คือ บริษัท กรุงเทพประกันภัย จำกัด (มหาชน) ที่ 7,596 ล้านบาท
ทั้งนี้ จังหวัดที่มีการซื้อกรมธรรม์ประกันภัยพิบัติ มากสูงสุด 5 อันดับแรก คือ กรุงเทพมหานคร มีจำนวนกรมธรรม์ประกันภัย 91,374 ฉบับ รองลงมาจังหวัดนนทบุรี จำนวนกรมธรรม์ประกันภัย 21,877 ฉบับ จังหวัดปทุมธานี 16,096 ฉบับ  จังหวัดสมุทรปราการ จำนวนกรมธรรม์ประกันภัย 12,388 ฉบับ  และจังหวัดนครปฐม จำนวนกรมธรรม์ประกันภัย 4,160 ฉบับ 
อย่างไรก็ตาม ขณะนี้กองทุนฯ ได้ติดตามสถานการณ์และดำเนินการประสานกับภาคธุรกิจประกันภัยอย่างใกล้ชิด เพื่อให้ประชาชนในส่วนภูมิภาคได้รับความรู้ และเข้าใจเกี่ยวกับกรมธรรม์ประกันภัยพิบัติ เงื่อนไขความคุ้มครอง รวมถึงสิทธิประโยชน์ที่จะได้รับจากกรมธรรม์ประกันภัยต่างๆ สำนักงาน คปภ. จึงเดินสายจัดประชุมชี้แจงให้ความรู้แก่ประชาชนและหน่วยงานที่เกี่ยวข้องในส่วนภูมิภาค ดังนี้
วันที่ 29 ตุลาคม 2555  ณ โรงแรมลพบุรีอินน์ จังหวัดลพบุรี
วันที่ 1 พฤศจิกายน 2555 ณ โรงแรมหาดใหญ่ พาราไดส์ แอนด์ รีสอร์ท จังหวัดสงขลา
วันที่ 15 พฤศจิกายน 2555 ณ โรงแรมประจักษ์ตรา จังหวัดอุดรธานี
วันที่ 19 พฤศจิกายน 2555 ณ โรงแรมเวียงอินทร์ จังหวัดเชียงราย
วันที่ 26 พฤศจิกายน 2555 ณ โรงแรมวีวัน โคราช จังหวัดนครราชสีมา
วันที่ 17 ธันวาคม 2555 ณ โรงแรมมณีจันทร์รีสอร์ท จังหวัดจันทบุรี
ประชาชนผู้สนใจสามารถเข้ารับฟังได้ในจังหวัดใกล้เคียงโดยไม่มีค่าใช้จ่าย หรือสอบถามข้อมูลเพิ่มเติมได้ที่สายด่วนประกันภัย 1186